钦定古今图书集成/明伦汇编/氏族典/第144卷 > 元行钦
## 钦定古今图书集成/明伦汇编/氏族典/第144卷 > 元行钦

按《五代史元行钦传》：“行钦，幽州人，为刘守光裨将。守
光篡其父仁恭，使行钦以兵攻仁恭于大安山而囚
之，又使行钦害诸兄弟。其后晋攻幽州，守光使行钦
募兵云、朔间。是时明宗掠地山北，与行钦相拒，行钦
屡败乃降，明宗养以为子，常从明宗战，数立功。庄宗
已下魏，益选骁将自卫，闻行钦骁勇，取之以为散员”
都部署，赐姓名曰李绍荣，拜忻州刺史，迁武宁军节
度使，拜同中书门下平章事。赵在礼反于魏，庄宗以
行钦为邺都行营招抚使讨之。是时，邢、洺诸州相继
皆叛，而行钦攻邺无功，庄宗遣明宗讨之。明宗至魏
军城西，行钦军城南，而明宗军变，入于魏，与在礼合。
行钦闻之，退屯卫州，以明宗反闻。庄宗遣金枪指挥
使李从璟驰诏明宗计事。从璟，明宗子也，行至卫州，
而明宗已反。行钦率兵趋还京师，誓以死报。郭从谦
反，庄宗崩，行钦出奔，行至平陆，为野人所执，送虢州
刺史石潭，拆其两足，载以槛车，送京师。明宗见之，骂
曰：“我儿何负于尔！”行钦瞋目直视曰：“先皇帝何负于
尔！”乃斩于洛阳市，市人皆为之流涕。